สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 6 ตุลาคม 2560
6 ต.ค. 2560

ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (5 ต.ค.) ขานรับสภาผู้แทนราษฎรสหรัฐมีมติอนุมัติงบประมาณวงเงิน 4.1 ล้านล้านดอลลาร์สำหรับปีงบประมาณ 2561 ซึ่งจะปูทางให้สภาคองเกรสเริ่มต้นกระบวนการพิจารณาร่างกฎหมายปฏิรูปภาษีในปีนี้ นอกจากนี้ ตลาดยังได้รับแรงหนุนจากข้อมูลเศรษฐกิจที่แข็งแกร่งของสหรัฐ ซึ่งรวมถึงยอดสั่งซื้อภาคโรงงานเพิ่มขึ้นเกินคาดในเดือนส.ค. โดยปัจจัยบวกเหล่านี้ได้ช่วยหนุนดัชนีดาวโจนส์, S&amp;P500 และ Nasdaq เดินหน้าทำนิวไฮติดต่อกันเป็นวันที่ 4 ขณะที่นักลงทุนจับตาตัวเลขจ้างงานนอกภาคเกษตรเดือนก.ย.ของสหรัฐซึ่งจะมีการเปิดเผยในวันนี้ โดยเฉพาะอย่างยิ่งตัวเลขรายได้ต่อชั่วโมง ซึ่งเป็นข้อมูลที่ธนาคารกลางสหรัฐ (เฟด) ให้ความสำคัญเพื่อหาสัญญาณบ่งชี้ภาวะเงินเฟ้อ
ดัชนีเฉลี่ยอุตสาหกรรมดาวโจนส์ปิดที่ 22,775.39 จุด พุ่งขึ้น 113.75 จุด หรือ +0.50% ดัชนี S&amp;P500 ปิดที่ 2,552.07 จุด เพิ่มขึ้น 14.33 จุด หรือ +0.56% และดัชนี Nasdaq ปิดที่ 6,585.36 จุด เพิ่มขึ้น 50.73 จุด หรือ +0.78%
 
ตลาดหุ้นยุโรปปิดบวกเมื่อคืนนี้ (5 ต.ค.) โดยได้แรงหนุนจากความหวังที่ว่า สถานการณ์ความขัดแย้งในสเปนที่สืบเนื่องมาจากการที่แคว้นกาตาลุญญาต้องการแยกตัวเป็นอิสระจากสเปนนั้น มีแนวโน้มจะคลี่คลายไปในทางที่ดี หลังจากที่ศาลรัฐธรรมนูญของสเปนมีคำสั่งให้แคว้นกาตาลุญญาระงับการเปิดประชุมรัฐสภาในสัปดาห์หน้า เพื่อขัดขวางไม่ให้แคว้นกาตาลุญญาเดินหน้ากระบวนการแยกตัวเป็นอิสระ
ดัชนี Stoxx Europe 600 ปิดบวก 0.2% แตะที่ 391.03 จุด
ดัชนี DAX ตลาดหุ้นเยอรมันปิดที่ 12,968.05 จุด ลดลง 2.47 จุด หรือ -0.02% ดัชนี CAC-40 ตลาดหุ้นฝรั่งเศสปิดที่ 5,379.21 จุด เพิ่มขึ้น 15.98 จุด หรือ +0.30% และดัชนี FTSE 100 ตลาดหุ้นลอนดอนปิดที่ 7,507.99 จุด เพิ่มขึ้น 40.41 จุด หรือ +0.54%
 
ตลาดหุ้นลอนดอนปิดในแดนบวกเมื่อคืนนี้ (5 ต.ค.) ด้วยแรงหนุนจากหุ้นกลุ่มเหมืองแร่ที่ทะยานขึ้นอย่างแข็งแกร่ง สืบเนื่องจากราคาแร่โลหะส่วนใหญ่ที่ปรับตัวเพิ่มขึ้น นอกจากนี้ตลาดหุ้นยังได้รับอานิสงส์จากสกุลเงินปอนด์ที่อ่อนค่าลงเมื่อเทียบกับดอลลาร์สหรัฐ ซึ่งช่วยหนุนหุ้นกลุ่มบริษัทข้ามชาติปรับตัวเพิ่มขึ้น
ดัชนี FTSE 100 เพิ่มขึ้น 40.41 จุด หรือ +0.54% ปิดที่ 7,507.99 จุด
 
สัญญาทองคำตลาดนิวยอร์กปิดลบเมื่อคืนนี้ (5 ต.ค.) โดยได้รับปัจจัยกดดันจากการแข็งค่าของสกุลเงินดอลลาร์ ขณะที่นักลงทุนชะลอการซื้อขายก่อนที่กระทรวงแรงงานสหรัฐจะเปิดเผยตัวเลขจ้างงานนอกภาคเกษตรเดือนก.ย.ในวันนี้
สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 3.60 ดอลลาร์ หรือ 0.28% ปิดที่ระดับ 1,273.20 ดอลลาร์/ออนซ์
สัญญาโลหะเงินส่งมอบเดือนธ.ค. ขยับขึ้น 1.4 เซนต์ หรือ 0.08% ปิดที่ 16.638 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 3.2 ดอลลาร์ หรือ 0.35% ปิดที่ 918 ดอลลาร์/ออนซ์
สัญญาพัลลาเดียมส่งมอบเดือนธ.ค. พุ่งขึ้น 16.85 ดอลลาร์ หรือ 1.8% ปิดที่ 936.50 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (5 ต.ค.) โดยได้แรงหนุนจากการคาดการณ์ที่ว่าซาอุดิอาระเบีย และรัสเซียจะขยายเวลาปรับลดกำลังการผลิตน้ำมันจนถึงสิ้นปีหน้า
สัญญาน้ำมันดิบ WTI ส่งมอบเดือนพ.ย. เพิ่มขึ้น 81 เซนต์ หรือ 1.6% ปิดที่ 50.79 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค. พุ่งขึ้น 1.20 ดอลลาร์ หรือ 2.2% ปิดที่ 57.00 ดอลลาร์/บาร์เรล
 
สกุลเงินดอลลาร์สหรัฐแข็งค่าขึ้นเมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (5 ต.ค.) ด้วยแรงหนุนจากข้อมูลเศรษฐกิจที่แข็งแกร่งของสหรัฐที่มีการเปิดเผยเมื่อวานนี้ นอกจากนี้ นักลงทุนยังมีความเชื่อมั่นมากขึ้น หลังจากสภาผู้แทนราษฎรสหรัฐได้มีมติอนุมัติงบประมาณวงเงิน 4.1 ล้านล้านดอลลาร์สำหรับปีงบประมาณ 2561 ซึ่งจะปูทางให้สภาคองเกรสสามารถเริ่มกระบวนการพิจารณาร่างกฎหมายปฏิรูปภาษีในปีนี้
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1704 ดอลลาร์ จากระดับ 1.1763 ดอลลาร์ ในขณะที่ปอนด์อ่อนค่าลงแตะ 1.3112 ดอลลาร์ จากระดับ 1.3247 ดอลลาร์ และดอลลาร์ออสเตรเลียอ่อนค่าลง ที่ระดับ 0.7789 ดอลลาร์ จากระดับ 0.7860 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 112.84 เยน จากระดับ 112.79 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9789 ฟรังก์สวิส จากระดับ 0.9749 ฟรังก์สวิส